สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 26-อาทิตย์ที่ 28 มิถุนายน พ.ศ. 2558
26 มิ.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 26-อาทิตย์ที่ 28 มิถุนายน พ.ศ. 2558
*****เรื่องของการเปิดกาสิโน ยังเป็นประเด็นร้อนระหว่าง “กลุ่มดัดจริตประเทศไทย” กับ “กลุ่มความจริงประเทศไทย” ส่งผลให้ลุงตู่ นายกฯไทยแลนด์ต้องประกาศให้ทุกฝ่ายหยุด แล้วให้ทาง สปช.เขาไปเสนอมา ข้อดี-เสียเป็นอย่างไร รายได้ดีไหม คุ้มหรือเปล่า หลังจากนั้น รัฐบาลก็จะตัดสินใจอีกครั้ง
*****เข้าเรื่องหุ้นกัน อย่างปัญหากรีซเนี่ย เคยบอกไปแล้วว่า อย่าไปใส่ใจอะไรมาก มันจะออก หรือไม่ออกจากยูโรโซนก็เรื่องของมัน อย่างปีๆ หนึ่ง เขาก็ค้าขายกับไทยไม่ได้มีมูลค่าอะไรมาก เห็นนักวิเคราะห์ต่างก็ดีดข้อมูลกันออกมาว่า อย่าไปตื่นตูมกันเนาะ  ส่วนล่าสุด เห็นกลุ่มเจ้าหนี้ก็ยื่นข้อเสนอเข้าไปใหม่ ส่วนกรีซเองยังคงนโยบาย ไม่มี ไม่หนี ไม่จ่าย และจะไม่ออกจากยูโรโซน ใครจะทำไม
******กลุ่มธนาคารนำโดย KBANK และ KTB ปรับลงอีก นี่ขนาดเสี่ย “วรภัค” ซีอีโอ กรุงไทยออกมาบอกว่า หนี้เอ็นพีแอลที่เพิ่มขึ้นในช่วง 3 เดือนแรก เฉลี่ยต่อเดือน 3 พันล้านบาท ลงมาเหลือเฉลี่ยต่อเดือนไม่ถึง 1 พันล้านบาท และจะไม่ตั้งสำรองพิเศษเพิ่มเติม แต่นักลงทุนก็ยังไม่สนใจ ข้าพเจ้าขอทิ้งต่อ โบรกฯถึงแนะนำว่าหุ้นกลุ่มนี้ สำหรับนักลงทุนระยะกลางถึงยาว ส่วนพวกหาเช้ากินค่ำ ไปเล่นตัวอื่นแล้วกัน อย่ามาแถวนี้
********GPSC หุ้นพื้นฐานก็ดี ราคาเป้าหมายที่นักวิเคราะห์ให้ไว้ ก็สูงกว่าในกระดานตอนนี้ นี่ก็ไม่เข้าใจเหมือนกันว่า ราคายังดิ่ง ล่าสุด ลงไปต่ำสุดนับจากเข้าตลาดฯ ที่ระดับ 26 บาท ทำให้มีคนมาตั้งราคารอ 25.75 กันหน้าสลอน ขณะที่ก่อนหน้านี้คุณพี่สุรงค์ บูลกูล บอกว่า หุ้นตัวนี้เหมาะสำหรับคนลงทุนระยะยาว ดังนั้น ใครรู้ตัวว่าอยู่ในกลุ่มนี้ ก็เข้าไปรับเหอะ ลงมาแบบนี้ถูกเกินไปแล้ว
*****วันนี้ น่าจะรู้ชื่อ ซีอีโอ ปตท. คนใหม่กันแล้ว หากไม่มีอะไรผิดพลาด ชื่อของ “เทวินทร์” ก็น่าจะเข้าวิน เพราะพลิกดูปูมหลัง และอะไรต่างๆ แล้ว นอกจากชั้นเชิง ฝีมือการทำงาน ในส่วนของ “บารมี” ความรู้จักนั้น คุณพี่เทวินทร์ กินขาด เขียนแปะข้างฝาไว้เลย แต่ที่ยังต้องจับตาคือ เมื่อซีอีโอเปลี่ยนใหม่ ก็ต้องขยับทัพกันใหม่ ยิ่งในปีนี้จะมีระดับรองฯเกษียณอีก 4 คน ถือว่าไม่ธรรมดานะสำหรับ ปตท. ในฐานะองค์กรใหญ่มหึมา หึ หึ…
******ทิสโก้ หรือ TISCO ไตรมาส 2 ข่าวว่า จะกำไรก่อนสำรองราวๆ 2,500 ล้านบาท หากตัดในส่วนสำรองออกไป 950 ล้านบาท ก็ยังเหลือกำไรสุทธิกว่า 1,500 ล้านบาท เพิ่ม 25% ถือว่าสวยหรูในรอบหลายไตรมาส หลังมีข่าวว่า รถยนต์มือสองราคาเริ่มไม่ลดลงแล้ว ทำให้ไม่ต้องประสบปัญหาขาดทุนจากรถยึด ส่วนเงินตั้งสำรองก่อนหน้านี้ ก็มีตุนไว้เยอะล่ะ ไม่ต้องมีอะไรพิเศษอีกแล้ว ใครอยากซื้อ ก็รีบๆ นะ
*******ขยับแข้งขยับขากันอีกแล้ว สำหรับ บมจ.ฟอร์ท คอร์ปอเรชั่น หรือ FORTH ล่าสุด สดๆ ร้อนๆ   บริษัท จีเนียสฯที่เป็นบริษัทย่อย ได้ลงนามในสัญญาจ้างเหมากับกรุงเทพมหานคร  ในโครงการจัดหาพร้อมติดตั้งกล้องโทรทัศน์วงจรปิด  หรือ CCTV บริเวณชุมชนใกล้ประตูระบายน้ำ สถานีสูบน้ำ และพื้นที่สุ่มเสี่ยงบริเวณชุมนุมชน ในพื้นที่กรุงเทพฯ  มูลค่าสัญญา 496.9 ล้านบาท มีระยะเวลาดำเนินการตามสัญญาภายใน 240 วัน นับถัดจากวันลงนามในสัญญา
******* ธนาคารธนชาต ออกเงินฝากประจำพิเศษใหม่“เงินฝากดอกสะดุ้ง ระยะเวลา 10 เดือน” เงินเพิ่มทุกตื่นรับดอกคืนทุกเดือน ให้ดอกเบี้ยสูงสุด 2.15% ต่อปี “เงินฝากดอกสะดุ้ง” เป็นอีกทางเลือกสำหรับลูกค้าที่ต้องการผลตอบแทนสูงฝากเริ่มต้นเพียง 1 แสนบาท เงินฝากตั้งแต่ 1 แสนบาท แต่ไม่ถึง 25 ล้านบาท รับดอกเบี้ย 2.10% ต่อปี และเงินฝากตั้งแต่ 25 ล้านบาทขึ้นไป รับดอกเบี้ย 2.15% ต่อปี เลือกรับดอกเบี้ยทุกเดือนเข้าบัญชีออมทรัพย์ หรือบัญชีกระแสรายวันอัตโนมัติหรือเลือกรับดอกเบี้ยเมื่อครบกำหนด
*****ตลาดหลักทรัพย์ฯ ประกาศหลักทรัพย์ที่เข้าข่ายมาตรการกำกับการซื้อขายระดับ 2  ห้ามคำนวณวงเงินซื้อขาย และ Cash Balance โดยขยายช่วงเวลาดำเนินการ บริษัท สตาร์ ซานิทารีแวร์ จำกัด (มหาชน) หรือ STAR วันเริ่มต้น  26 มิ.ย. 58 สิ้นสุด 16 ก.ค.58 และใบสำคัญแสดงสิทธิในการจองซื้อหุ้นสามัญ ของบริษัท สตาร์ ซานิทารีแวร์ จำกัด (มหาชน) ครั้งที่ 2 หรือ STAR-W2 เริ่มต้น 26 มิ.ย.58 สิ้นสุด 16 ก.ค.58
 